b'\n_START_ARTICLE_\nCrottin de Chavignol\n_START_PARAGRAPH_\nCrottin de Chavignol on ranskalainen vuohenmaidosta valmistettava pehme\xc3\xa4 juusto. Se on kotoisin Loirejoen laaksossa sijaitsevan Chavignolin kyl\xc3\xa4n tienoilta. Sana crottin tarkoitti alun perin pient\xc3\xa4 \xc3\xb6ljylamppua, jonka py\xc3\xb6re\xc3\xa4st\xc3\xa4 muodosta juusto sai vuonna 1829 nimens\xc3\xa4._NEWLINE_Crottin de Chavignol -kiekko on pieni ja py\xc3\xb6re\xc3\xa4, ja sit\xc3\xa4 myyd\xc3\xa4\xc3\xa4n pakkaamattomana. Juustomassa on valkoista ja kiinte\xc3\xa4\xc3\xa4, ja sit\xc3\xa4 ymp\xc3\xa4r\xc3\xb6i luonnonhomekerros. Juusto valmistetaan vuohenmaidosta ja herasta, laitetaan faisselles-muotteihin, kuivatetaan ja kypsytet\xc3\xa4\xc3\xa4n v\xc3\xa4hint\xc3\xa4\xc3\xa4n kymmenen p\xc3\xa4iv\xc3\xa4\xc3\xa4._NEWLINE_Tyypillisen vuohenjuuston makuinen Crottin de Chavignol -juusto maistuu syksyll\xc3\xa4 voimakkaammalta kuin kes\xc3\xa4ll\xc3\xa4. Sen rasvapitoisuus on 45 prosenttia kuiva-aineesta. Se sopii muun muassa marinoitavaksi, grillattavaksi tai valkoviinin kanssa nautittavaksi.'